ดาวโจนส์ปิดลบ149.06 จุด/ทองร่วงแรง/น้ำมันบวก
หุ้นดาวโจนส์ปิดลบ 149.06 จุด จาก แรงเทขายหุ้นแอมะซอน บวกกังวลโควิดสายพันธุ์เดล ด้านราคาน้ำมันเพิ่มขึ้น 33 เซนต์ ขณะที่ทองคำ ร่วง18.6ดอลลาร์
31 ก.ค. 2564

ดัชนีเฉลี่ยอุตสาหกรรมดาวโจนส์ปิดที่ 34,935.47 จุด ลดลง 149.06 จุด หรือ -0.42%, ดัชนี เอสแอนด์พี 500 ปิดที่ 4,395.26 จุด ลดลง 23.89 จุด หรือ -0.54% และดัชนี แนสแดค ปิดที่ 14,672.68 จุด ลดลง 105.59 จุด หรือ -0.71%ดัชนีดาวโจนส์ตลาดหุ้นนิวยอร์กปิดลบเมื่อวันที่ 30 ก.ค. ถูกกดดันจากการร่วงลงของหุ้นแอมะซอน.คอม หลังบริษัทคาดการณ์ว่ายอดขายจะชะลอการขยายตัว นอกจากนี้ ความวิตกเกี่ยวกับการแพร่ระบาดอย่างรวดเร็วของไวรัสโควิด-19 สายพันธุ์เดลตา และอัตราเงินเฟ้อที่เพิ่มขึ้นในสหรัฐ เป็นปัจจัยถ่วงตลาดลงด้วยหุ้นแอมะซอน.คอม อิงค์ ร่วงลง 7.56% หลังบริษัทรายงานเมื่อวันพฤหัสบดีว่า รายได้ในไตรมาส 2 ต่ำกว่าที่นักวิเคราะห์คาดไว้ และระบุว่า การขยายตัวของยอดขายจะลดลงในไตรมาสข้างหน้า เนื่องจากผู้บริโภคเดินทางออกจากบ้านมากขึ้นสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนก.ย. เพิ่มขึ้น 33 เซนต์ หรือ 0.5% ปิดที่ 73.95 ดอลลาร์/บาร์เรล โดยเพิ่มขึ้น 2.6% ในรอบสัปดาห์นี้ และเพิ่มขึ้น 0.7% ในเดือนก.ค. สัญญาน้ำมันดิบเบรนท์ (BRENT) ส่งมอบเดือนก.ย. เพิ่มขึ้น 28 เซนต์ หรือ 0.4% ปิดที่ 76.33 ดอลลาร์/บาร์เรล โดยเพิ่มขึ้น 3% ในรอบสัปดาห์นี้ และเพิ่มขึ้น 1.6% ในเดือนก.ค.นักลงทุนยังคงเชื่อมั่นเกี่ยวกับแนวโน้มอุปสงค์น้ำมันท่ามกลางการเปิดเศรษฐกิจของประเทศต่างๆ แม้จำนวนผู้ติดเชื้อโควิด-19 ยังคงเพิ่มขึ้นก็ตามราคาทองคำโคเม็กซ์งวดส่งมอบเดือน ธ.ค. ลดลง 18.6 ดอลลาร์ หรือ 1.01% ปิดที่ 1,817.2 ดอลลาร์/ออนซ์ แต่ปรับตัวขึ้นเกือบ 0.9% ในรอบสัปดาห์นี้ และเพิ่มขึ้น 2.6% ในเดือนก.ค.นักลงทุนเทขายสัญญาทองคำออกมาเพื่อทำกำไร หลังจากราคาทองคำพุ่งแตะระดับสูงสุดในรอบ 6 สัปดาห์